ΓΡΑΠΤΗ ΕΡΩΤΗΣΗ E-2525/01

υποβολή: Antonios Trakatellis (PPE-DE)και Rodi Kratsa-Tsagaropoulou (PPE-DE) προς το Συμβούλιο

(20 Σεπτεμβρίου 2001)

Θέμα: Έλεγχος και ύπαρξη στοιχείων όσον αφορά τις πολιτογραφήσεις και την απόκτηση της ελληνικής ιθαγένειας

Σύμφωνα με την απάντηση που έδωσε ο αρμόδιος επίτροπος κ. Βιτορίνο (Ε-1438/01(1)) σχετικά με τις μεταναστευτικές ροές στην Ελλάδα, ενώ οι ελληνικές αρχές ανακοίνωσαν συνολικό αριθμό 22 078 μεταναστών το 1997 και 12 630 το 1998 καθώς και κτήση ελληνικής ιθαγένειας για 930 άτομα το 1997 και 807 για το 1998, δεν παρείχαν κανένα στοιχείο για τα έτη 1999 και 2000. Τα στοιχεία αυτά δεν συμπίπτουν με τις ανακοινώσεις του Ελληνικού Υπουργείου Εξωτερικών, το οποίο κάνει λόγο για ολοκλήρωση διαδικασιών παλιννόστησης, με κτήση της ελληνικής ιθαγένειας, 135 000 παλιννοστούντων ομογενών από την τέως Σοβιετική Ένωση.

Βάσει του ελληνικού νόμου 2790/2000 για την αποκατάσταση των παλιννοστούντων ομογενών από την τέως Σοβιετική Ένωση, στον οποίο προβλέπονται ταχείες διαδικασίες για την απόκτηση της ελληνικής ιθαγένειας, και του νόμου 2910/2001, όπου ρυθμίζονται οι προϋποθέσεις για την είσοδο και παραμονή αλλοδαπών στην Ελληνική Επικράτεια και την κτήση της ελληνικής ιθαγένειας με πολιτογράφηση, τίθεται το νέο πλαίσιο μεταναστευτικής πολιτικής στην Ελλάδα.

1. Ποιος είναι ο ακριβής αριθμός παλιννοστούντων ομογενών από την τέως Σοβιετική Ένωση που απέκτησαν την ελληνική ιθαγένεια, ποιος αυτών που απέκτησαν αυτήν με πολιτογράφηση την περίοδο 1993-2001 και ποιος ο συνολικός αριθμός των μεταναστών στην Ελλάδα σήμερα·

2. Σε ποιες ενέργειες έχει προβεί το Συμβούλιο, δεδομένου ότι η ελληνική κυβέρνηση δεν έχει παράσχει κανένα στοιχείο για την περίοδο 1999-2000 και ο αριθμός των πολιτογραφήσεων δεν αντιστοιχεί με τους αντίστοιχους αριθμούς εισόδου ομογενών και μεταναστών·

3. Ποια μέτρα προτίθεται να λάβει το Συμβούλιο για την κοινοποίηση επαρκών και αξιόπιστων στοιχείων όσον αφορά τη μετανάστευση και το άσυλο, ώστε να είναι δυνατή η προώθηση της κοινοτικής πολιτικής μετανάστευσης στα κράτη μέλη της Ευρωπαϊκής Ένωσης·

4. Σε ποιες ενέργειες πρόκειται να προβεί το Συμβούλιο για την τήρηση διαφάνειας σχετικά με τα στοιχεία για τη λαθρομετανάστευση και τις παράνομες εισόδους καθώς και με την τήρηση, βάσει του κεκτημένου του Σένγκεν, των κανόνων της ΕΕ που αφορούν τηνποδοχή μεταναστών στην Ελλάδα·

(1) ΕΕ C 350 E της 11.12.2001, σελ. 154.

Απάντηση

(10 Δεκεμβρίου 2001)

Το Συμβούλιο δεν διαθέτει κανένα στοιχείο ούτε για τον ακριβή αριθμό των κτησάντων την ελληνική ιθαγένεια ούτε για το συνολικό αριθμό των μεταναστών στην Ελλάδα σήμερα. Οπωσδήποτε οι Αξιότιμοι κ. κ. Βουλευτές θα γνωρίζουν ότι τη συλλογή μηνιαίων στατιστικών στα πλαίσια του CIREA (Κέντρου Πληροφόρησης, Μελετών και Ανταλλαγών σε Θέματα Ασύλου) και του Cirefi (Κέντρου Πληροφόρησης, Μελετών και Ανταλλαγών στον τομέα της Διέλευσης των Συνόρων και της Μετανάστευσης) έχει, πλέον, επωμιστεί η Στατιστική Υπηρεσία της Επιτροπής Eurostat, με απόφαση του Συμβουλίου της 19ης Μαρτίου 1998.

Στο Σχέδιο Δράσης της Βιέννης, πουιοθετήθηκε από το Συμβούλιο στις 3 Δεκεμβρίου 1998(1), επισημαίνεται ως γενική προτεραιότητα του τομέα του ασύλου, των εξωτερικών συνόρων και της μετανάστευσης η βελτίωση της ανταλλαγής πληροφοριών και στατιστικών περί ασύλου και μετανάστευσης. Το Ευρωπαϊκό Συμβούλιο του Τάμπερε ζήτησε να θεσπισθεί κοινή πολιτική στον τομέα του ασύλου και της μετανάστευσης. Η βελτίωση της ανταλλαγής και ανάλυσης στατιστικών της Κοινότητας στο συγκεκριμένο τομέα συμβάλλει και στην ενίσχυση της κοινής συνεργασίας των κρατών μελών και στην ανάπτυξη κοινής μεταναστευτικής πολιτικής και πολιτικής ασύλου.

Στις 4 Απριλίου 2001, η Προεδρία του Συμβουλίου διοργάνωσε συνεδρίαση με συμμετοχή ανωτέρωνπαλλήλων και εμπειρογνωμόνων της στατιστικής, προκειμένου να συζητηθούν οι ανάγκες και δυνατότητες βελτιωμένων στατιστικών στο πεδίο του ασύλου και της μετανάστευσης. Μετά τη συνεδρίαση αυτή, συγκεκριμένα δε στη σύνοδο της 28ης και 29ης Μαΐου 2001, το Συμβούλιο ενέκρινε συμπεράσματα που θέτουν σειρά στόχων και αρχών για τις μελλοντικές εργασίες της βελτίωσης των στατιστικών της Κοινότητας στον τομέα του ασύλου και της μετανάστευσης.

Στην ανωτέρω σύνοδο της 28ης και 29ης Μαΐου 2001, το Συμβούλιο δήλωσε ότι η διαφάνεια πρέπει να αποτελεί την κυρίαρχη αρχή του τομέα του ασύλου και της μετανάστευσης, ενώ εξαιρέσεις από την αρχή αυτή θα είναι δυνατές μόνο χάριν προστασίας του απορρήτου των ατομικών δεδομένων, ή και σε περίπτωση θέματος που ευχερώς αποδεικνύεται ως εξαιρετικά ευαίσθητο. Η Επιτροπή εκπονεί επί του παρόντος νεότερο Σχέδιο Δράσης για τις στατιστικές, το οποίο θαποβληθεί προς συζήτηση στο Συμβούλιο

(1) ΕΕ C 19 της 23.1.1999, σ. 1-15.